Sewejarige seun doodgery(Argieffoto: Kent Williamson) Die polisie ondersoek ’n saak van strafbare manslag nadat ’n sewejarige seun Dinsdagoggend in Oudtshoorn in die Wes-Kaap doodgery is. Jeandré Kammies (7) het op die toneel weens inwendige beserings beswyk. “’n 26-jarige man was omstreeks 07:00 op pad na ’n plaaslike skool om glo sy vriendin se kind te gaan aflaai toe die voorval plaasgevind het,” sê kapt. Malcolm Pojie, polisiewoordvoerder. “Jeandré is in Dassiesstraat raakgery.” Die motoris het na die ongeluk stilgehou, maar het kort daarna van die toneel af weggery. “Omstanders het glo oproerig geraak en het hom begin konfronteer. Hy het daarna in sy motor geklim en na die Oudtshoorn-polisiestasie gery om die ongeluk aan te meld.” Pojie sê die dossier sal aan die senior staatsaanklaer gestuur word sodra die ondersoek afgehandel is. “’n Besluit sal dan geneem word of die man vervolg gaan word of nie.”